Hologrami u službi solarnih ćelija
Ah, sunce. Neiscrpni izvor besplatne energije, dostupne gotovo svakom.
Ali da bi se ta energija pretvorila u električnu, koja je ruku na srce mnogo zgodnija za upotrebu, potrebne su solarne ćelije - još uvek prilično skupe za obične potrošače, zbog visoke cene proizvodnje njihovog najvažnijeg sastojka - kristalizovanih silikona. Stepen iskorišćenja može da se poveća koncentrisanjem svetla uz pomoć ogledala i sočiva, ali ko će čitavu tu skalameriju da drži na krovu porodične kuće? Firma Now Prism Solar Technologies, iz Stoun ridža, u državi Njujork, razvila je novu vrstu solarnih ćelija koje obećavaju smanjenje troškova proizvodnje čak do 75 odsto. Za istu količinu proizvedene struje novim ćelijama potrebno je 25 do 85 odsto manje kristalizovanog silikona. Tajna je u tome što sunčeva svetlost, pre nego što padne na solarne ćelije, prolazi kroz sloj holograma, odnosno laserski ispisanih šara na staklu, koje prelamaju svetlost i koncentrišu je na solarne ćelije. Istina je da hologrami nisu toliko efikasni u koncentrisanju svetla kao ogledala i sočiva. Ali njihova prednost je u tome što su manji i jeftiniji. i što ne moraju da mehanički prate kretanje sunca. Takodje, hologrami mogu da se izrade tako da koncentrišu odredjenu frekvenciju svetla, na koje ćelije najbolje reaguju. Pomenuta firma očekuje da do kraja godine počne proizvodnju solarnih ćelija po ceni od oko jedan ipo dolar po vatu snage. Trenutno najjeftinije ćelije koštaju oko dva dolara i 40 centi po vatu.